Dié projek skep werksgeleenthede en hoop vir gestremdesSolidariteit Helpende Hand Vrystaatstreek in Bloemfontein wil meer werksgeleenthede vir gestremde mense skep deur hande te vat met ’n plaaslike leerhandsak-onderneming wat hulle inspan om die handsakke te vervaardig. Nadia Gouws, ’n tweedejaar-onderwysstudent aan die Universiteit van die Vrystaat, het sowat twee jaar gelede haar eie handgemaakte leerhandsakke begin maak en haar onderneming Beatus gedoop wat “geseënd” in Latyn beteken. Gouws gee gestremde mense die geleentheid om by haar onderneming betrokke te raak deur ’n handjie by te sit met die vervaardiging van die handsakke. Kobus Venter, streeksorganiseerder van Helpende Hand in die Vrystaat, het gesê hulle wil in samewerking met Beatus-handsakke met dié projek meer werksgeleentheid vir gestremde mense bied. “Ons het dit as ’n geleentheid gesien om hulle weer menswaardig te laat voel en só ook terug te ploeg in die gemeenskap met hul handwerk,” sê Venter. ’n Persentasie van die handsakverkope word aan Helpende Hand geskenk wat dan weer in ’n opleidingsfonds ingaan wat aangewend gaan word om gestremde mense op te lei om handwerk te doen. “Van daardie persone kan dan hopelik weer by Beatus werk kry. Só help Beatus en Helpende Hand mekaar,” vertel Venter. Beatus handgemaakte leerhandsakke (Foto: Verskaf) Venter vertel die vooruitsig met die projek is om gestremde mense op ’n permanente grondslag op te lei sodat ander ondernemings hulle in diens kan neem. Só wil hulle die samelewing in geheel bewus maak van die waarde van gestremde werkers, meen Venter. “Ons glo hoe meer verkope Beatus kry, hoe groter is die vraag om nog gestremde mense in diens te neem.” Gouws vertel sy was heel ten gunste van die projek. “Die helpende hande in die gemeenskap moet sterker wees as die talle hande wat om hulp vra. Met Helpende Hand se ondersteuning kan Beatus soveel meer mense bereik en meer positief tot die samelewing bydra,” vertel Gouws. Soos vroeër berig, wil Gouws deur haar onderneming gestremde werkers help om hul volle potensiaal te bereik. “Baie mense kyk gestremde persone se potensiaal mis omdat hulle hulle blind staar teen die gestremdheid,” het Gouws gesê. Gouws het in Mei 2018 vir Flip Nel, wat in daardie stadium in die Jean Webber-tehuis vir gestremdes gebly het, betrek om deel te raak van die onderneming. Flip Nel en Nadia Gouws (Foto: Verskaf) Flip is in Januarie vanjaar ná ’n lang, pynlike siekte oorlede. “Flip se menswees en aansteeklike lewenslus het my geïnspireer om my toekomsdrome uit te leef en ander gestremde mense te help en te leer om hul volle potensiaal te bereik,” het Gouws vroeër aan Maroela Media vertel. Gouws het nie verwag dat Beatus só sal groei nie. “Ek het gehoop dit sal, maar dit het selfs nog meer gegroei. God het regtig die onderneming geseën.” Saam met Helpende Hand beoog Gouws om haar reeks handsakke uit te brei en ook aan meer winkels te begin voorsien. Sy wil graag begin handsakke uitvoer. “So kan ons nóg gestremde mense hoop gee.”